Kommissionens beslutning

af 5. december 2003

om særlig finansiel støtte fra Fællesskabet i forbindelse med programmet for overvågning af Campylobacter i slagtekyllinger, fremlagt af Sverige, for 2004

(meddelt under nummer K(2003) 4532)

(Kun den svenske udgave er autentisk)

(2003/864/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved Rådets forordning (EF) nr. 806/2003 af 14. april 2003(2), særlig artikel 19 og 20, og

ud fra følgende betragtninger:

(1) Det er overordentlig vigtigt at beskytte mennesker mod sygdomme og infektioner, der direkte eller indirekte overføres fra dyr (zoonoser).

(2) Fællesskabet er på nuværende tidspunkt ved at revidere sin politik for kontrol med og forebyggelse af zoonoser.

(3) I den forbindelse blev Den Videnskabelige Komité for Veterinære Foranstaltninger med henblik på Folkesundheden anmodet om at afgive udtalelse på grundlag af strategierne for kontrol med zoonoser, hvori der især skulle lægges vægt på vurderingen af risiciene i forbindelse med zoonotiske sygdomme, som udgør et stort problem for folkesundheden.

(4) Den Videnskabelige Komité for Veterinære Foranstaltninger med henblik på Folkesundheden indkredsede i konklusionerne i sin udtalelse af 12. april 2000 Campylobacter som en af de væsentligste fødevarebårne zoonoser på nuværende tidspunkt, hvis der ses på antallet af registrerede sygdomstilfælde hos mennesker. Komitéen erkendte, at der findes en række huller i den eksisterende viden om epidemiologien for Campylobacter som en fødevarebåren zoonose. Den påpegede navnlig, at det bør dokumenteres, at de strenge hygiejniske foranstaltninger, der træffes på fjerkræfarme, er effektive, og at det er nødvendigt at se nærmere på de procedurer, der anvendes for at mindske forekomsten af Campylobacter på fjerkræfarme, for at vurdere, om de er effektive.

(5) Med henblik på at opnå finansiel støtte fra Fællesskabet fremlagde de svenske myndigheder i 2000 et flerårigt nationalt program for overvågning af Campylobacter i slagtekyllinger for at vurdere den grundlæggende forekomst i såvel den primære produktion som senere i fødevarekæden og efterhånden styrke gennemførelsen af hygiejniske foranstaltninger på fjerkræfarmene for at mindske forekomsten her og følgelig i fødevarekæden. Programmet startede den 1. juli 2001.

(6) I lyset af betydningen af Campylobacter som zoonose har man anset det for at være hensigtsmæssigt, at Fællesskabet yder finansiel støtte i et passende tidsrum, dog højst 4 år, til dækning af nogle af Sveriges omkostninger og til indsamling af værdifuld teknisk og videnskabelig information. Af budgetmæssige grunde træffes der beslutning om Fællesskabets støtte hvert år. Ved Kommissionens beslutning 2001/29/EF(3), 2001/866/EF(4) og 2002/989/EF(5) har Fællesskabet ydet finansiel støtte for andet halvår af 2001 og for 2002 og 2003.

(7) De svenske myndigheder har givet de nødvendige oplysninger om gennemførelsen af programmet i 2001, 2002 og 2003, der viser, at programmet er blevet gennemført som planlagt.

(8) De svenske myndigheder fremlagde den 5. september 2003 et program med henblik på finansiel støtte fra Fællesskabet for 2004 og et ændret program den 8. oktober 2003. På grundlag heraf bør den finansielle støtte fra Fællesskabet fastsættes til maksimalt 160000EUR for perioden fra 1. januar 2004 til 31. december 2004.

(9) I medfør af artikel 3, stk. 2, i Rådets forordning (EF) nr. 1258/1999(6) finansieres veterinær- og plantesundhedsforanstaltninger, som foretages efter Fællesskabets regler, via Den Europæiske Udviklings- og Garantifond for Landbruget, Garantisektionen; med henblik på den finansielle kontrol finder artikel 8 og 9 i Rådets forordning (EF) nr. 1258/1999 anvendelse.

(10) Fællesskabet yder finansiel støtte, under forudsætning af at de planlagte foranstaltninger gennemføres som planlagt og at myndighederne fremlægger alle de nødvendige oplysninger inden for de fastsatte tidsgrænser.

(11) Det er nødvendigt at fastlægge, hvilken omregningskurs der skal anvendes for de betalingsanmodninger, der indgives i national valuta som defineret i artikel 1, litra d), i Rådets forordning (EF) nr. 2799/98 af 15. december 1998 om den agromonetære ordning for euroen(7).

(12) De i denne beslutning fastsatte foranstaltninger er i overensstemmelse med udtalelsen fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

1. Programmet for overvågning af Campylobacter i slagtekyllinger, fremlagt af Sverige, godkendes herved for en tolvmåneders periode at regne fra 1. januar 2004.

2. Fællesskabets finansielle støtte til det program, der er omhandlet i stk. 1, dækker 50 % af Sveriges omkostninger (ekskl. moms) til laboratorieprøver med op til 160 SEK pr. bakteriologisk test for Campylobacter, 320 SEK pr. Campylobacter-typning og maksimalt 160000 EUR i alt.

Artikel 2

1. Den finansielle støtte, jf. artikel 1, stk. 2, ydes til Sverige, under forudsætning af at programmet gennemføres i overensstemmelse med relevant fællesskabslovgivning, herunder konkurrencereglerne og bestemmelserne om indgåelse af offentlige kontrakter, og på de betingelser, der er fastsat i litra a)-e):

a) Sverige sætter de fornødne love og administrative bestemmelser for at gennemføre programmet i kraft pr. 1. januar 2004.

b) Sverige fremsender en finansiel og teknisk interimsevaluering, der dækker de første fem måneder af programmet, senest fire uger efter referenceperiodens slutning; rapporten skal være i overensstemmelse med modellen i bilaget.

c) Sverige fremsender senest den 31. marts 2005 en endelig rapport om den tekniske gennemførelse af programmet med bilag for de omkostninger, der er påløbet, og de resultater, der er nået i perioden 1. januar-31. december 2004.

d) Disse rapporter indeholder væsentlig og værdifuld teknisk og videnskabelig information, der svarer til formålet med Fællesskabets intervention.

e) Sverige gennemfører programmet som planlagt.

2. Overholdes tidsfristen i stk. 1, litra c), ikke, nedsættes støtten med 25 % den 1. maj, 50 % den 1. juni, 75 % den 1. juli og 100 % den 1. september.

Artikel 3

Omregningskursen for betalingsanmodninger i national valuta, der indsendes i måneden "n", er kursen for den 10. dag i måneden "n + 1" eller kursen for den første forudgående dag, for hvilken man råder over en generel kursnotering.

Artikel 4

Denne beslutning anvendes fra 1. januar 2004.

Artikel 5

Denne beslutning er rettet til Kongeriget Sverige.

Udfærdiget i Bruxelles, den 5. december 2003.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 19.

(2) EUT L 122 af 16.5.2003, s. 1.

(3) EFT L 6 af 11.1.2001, s. 22.

(4) EFT L 323 af 7.12.2001, s. 26.

(5) EFT L 344 af 19.12.2002, s. 45.

(6) EFT L 160 af 26.6.1999, s. 103.

(7) EFT L 349 af 24.12.1998, s. 1.

BILAG

>PIC FILE= "L_2003325DA.006102.TIF">